
Informatīvais ziņojums
par Eiropas Savienības tieslietu un iekšlietu ministru 
2026.gada 16.-17.jūlija neformālajā sanāksmē iekļautajiem iekšlietu jomas jautājumiem

2026.gada 16.-17.jūlijā Dublinā, Īrijā notiks Eiropas Savienības (turpmāk – ES) tieslietu un iekšlietu ministru neformālā sanāksme (turpmāk –sanāksme). Sanāksmes darba kārtībā diskusijām ir iekļauti šādi jautājumi:

· Organizētā noziedzība: sadarbība ar trešajām pusēm

Organizētā noziedzība kļūst arvien starptautiskāka un sarežģītāka. Noziedzīgie tīkli darbojas vairākās valstīs vienlaikus, izmantojot legālo ekonomiku noziedzīgi iegūtu līdzekļu legalizēšanai, veicinot korupciju un izmantojot tehnoloģijas, lai izvairītos no tiesībaizsardzības iestādēm. 

Ņemot vērā minēto, efektīva cīņa pret organizēto noziedzību prasa ciešu sadarbību gan starp ES dalībvalstīm, gan ar trešajām valstīm un privāto sektoru.

Sadarbība ar trešajām valstīm 

Sadarbībai ar trešajām valstīm noziedzības apkarošanā nepieciešama divu pieeju kombinācija, kas savā starpā nekonkurē, bet ir viena otru papildinošas, proti, (1) ES līmeņa sadarbība – koordinēta Eiropas Komisijas (turpmāk – Komisija), attiecīgo ES aģentūru, jo īpaši Eiropola un Eurojust, un dalībvalstu sadarbība, kas ļauj izmantot ES kopējo politisko un diplomātisko ietekmi un (2) divpusējā sadarbība – katras dalībvalsts individuālās attiecības ar trešajām valstīm, kas bieži nodrošina ātrāku un elastīgāku operatīvo sadarbību. 

Līdz šim sadarbību nereti kavēja politiskās intereses, atšķirīgi tiesiskie regulējumi un nepietiekama partneru iesaiste, kā rezultātā tiek rosināts apsvērt plašāku ES instrumentu izmantošanu, tostarp diplomātiskus, finansiālus un citus stimulus efektīvākai sadarbībai ar prioritārajām trešajām valstīm. 

Publiskā un privātā sektora partnerības 

Organizētā noziedzība izmanto dažādas nozares, tādēļ valsts iestādēm vienām pašām bieži nav pilnīga priekštata par noziedzīgo tīklu darbību. 

Privātā sektora iesaiste ļauj ātrāk identificēt riskus, efektīvāk apmainīties ar informāciju un labāk atklāt finanšu un citu veida shēmas, piemēram, cīņā pret naudas atmazgāšanu un terorisma finansēšanu.  

Attiecīgi nākotnē būtu vēlams šādās partnerībās iesaistīt telekomunikāciju uzņēmumus, sociālo mediju un tiešsaistes platformas un citus tehnoloģiskos uzņēmumus. 

Ņemot vērā minēto, neformālajā sanāksmē ministri diskutēs par to, vai ir nepieciešama ciešāka ES koordinācija sadarbībā ar trešajām valstīm, par galvenajiem šķēršļiem sadarbībai un ES lomu to pārvarēšanā, kā arī par publiskā un privātā sektora partnerībām. 

Latvijas nostāja:

Latvija uzskata, ka cīņai pret augsta riska organizētās noziedzības tīkliem ir nepieciešama koordinēta, mērķēta un praktiska Eiropas pieeja. Divpusējā sadarbība ar trešajām valstīm joprojām ir būtiska, jo tā nodrošina elastību, uzticēšanos un ātru reaģēšanu konkrētās lietās, tomēr ne vienmēr tā ir pietiekama. Tādēļ Latvija atbalsta ciešāku ES līmeņa koordināciju, vienlaikus saglabājot dalībvalstu spēju izmantot efektīvus divpusējos sadarbības kanālus. Šīm pieejām ir jābūt savstarpēji papildinošām, nevis konkurējošām.

Latvija atbalsta arī publiskā un privātā sektora sadarbības paplašināšanu, iesaistot plašāku nozaru loku, tostarp, telekomunikāciju uzņēmumus, tiešsaistes pakalpojumu sniedzējus, tehnoloģiju uzņēmumus, maksājumu pakalpojumu sniedzējus un loģistikas nozari, jo organizētā noziedzība arvien vairāk ļaunprātīgi izmanto digitālo vidi, privātā sektora infrastruktūru un informācijas fragmentāciju. 

Latvijas nostāja par attiecīgo jautājumu iekļauta pozīcijā Nr. 1 par Komisijas paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai par Eiropas iekšējās drošības stratēģiju – ProtectEU (apstiprināta Ministru kabineta 2025.gada 10.jūnija sēdē un Saeimas Eiropas lietu komisijas 11.jūnija sēdē) un Pasākumu plānā noziedzīgi iegūtu līdzekļu legalizācijas, terorisma un proliferācijas finansēšanas novēršanai 2024.–2026.gadam (apstiprināts ar Ministru kabineta 2024.gada 2.maija rīkojumu Nr.338).

· Vīzu politika iekšējās drošības atbalstam

Vīzu politika ir nozīmīgs drošības un ārējās sadarbības instruments, kas paredz ieceļošanas nosacījumus ES un veicina sadarbību ar partnervalstīm migrācijas pārvaldības, atgriešanas un atpakaļuzņemšanas, kā arī drošības jautājumos. Uzticama un pārredzama vīzu sistēma ir būtiska, lai aizsargātu Eiropas robežu integritāti un nodrošinātu pilsoņu drošību.

Pēdējos gados ES ir saskārusies ar būtiski mainīgu drošības vidi un jauniem apdraudējumiem no naidīgām trešajām valstīm. 

Vienlaikus Krievijas pilna mēroga iebrukuma Ukrainā dēļ tika konstatēti esošo ES vīzu instrumentu ierobežojumi[footnoteRef:1], reaģējot uz būtisku ģeopolitiskās un drošības situācijas pasliktināšanos. Tas pieprasa elastīgākus un mērķētākus vīzu politikas instrumentus, kas ļautu ES samērīgi reaģēt uz drošības apdraudējumiem. [1:  Kopš 2022.gada 12.septembra ir apturēts Nolīgums starp ES un Krievijas Federāciju par vīzu atvieglinātu izsniegšanu ES un Krievijas Federācijas pilsoņiem, kas nozīmē, ka Krievijas pilsoņiem vairs nav priekšrocību īstermiņa vīzu saņemšanā.] 


Papildus tam Komisijas pirmā ES Vīzu stratēģija[footnoteRef:2] (turpmāk – Stratēģija), kas pieņemta šī gada sākumā, paredz turpmāko ietvaru vīzu politikai, kurā drošība ir noteikta kā viens no politikas pamatvirzieniem, ietverot nepieciešamību aizsargāt ES pilsoņus un teritoriju, uzlabojot spēju novērst draudus un reaģēt uz riskiem, kas saistīti ar migrāciju, hibrīduzbrukumiem un citiem globāliem izaicinājumiem. Stratēģija paredz pārredzamāku un stratēģiskāku pieeju vīzu atbrīvojumu piešķiršanai un mērķētu ierobežojošu vīzu pasākumu ieviešanu, kas ļautu apturēt, noraidīt vai ierobežot vīzu pieteikumu izskatīšanu konkrētām ceļotāju kategorijām no trešajām valstīm, kuru attiecības ar ES ir būtiski pasliktinājušās. Šādi pasākumi varētu attiekties, piemēram, uz diplomātisko, dienesta vai oficiālo pasu turētājiem; identificētiem bijušajiem un pašreizējiem agresorvalstu kaujiniekiem, ar valsts struktūrām saistītām elitēm vai pieteikuma iesniedzējiem, kas ceļo nebūtiskiem mērķiem. Vienlaikus paredzēts saglabāt izņēmumus humanitāriem un īpašiem gadījumiem, tostarp cilvēktiesību aizstāvjiem, neatkarīgiem žurnālistiem un pilsoniskās sabiedrības pārstāvjiem. [2:  Piecu gadu politikas plānošanas dokuments, kas nosaka vīzu politikas attīstības virzienus. Stratēģija uzsver trīs galvenās ES ilgtermiņa intereses: (1) drošība visā Šengenas zonā; (2) ES labklājība un konkurētspēja;  (3) Eiropas pozīcija un noturība pasaules mērogā.  ] 


Ņemot vērā minēto, neformālajā sanāksmē ministri diskutēs par iespējamu mērķtiecīgu ierobežojošu vīzu pasākumu veidiem, kā arī šo pasākumu iedarbināšanas un īstenošanas mehānismu.

Latvijas nostāja:

Latvija turpina atbalstīt kopēju, mērķētu ierobežojošu vīzu pasākumu ieviešanu noteiktu trešo valstu pilsoņu kategorijām, tostarp iespēju apturēt vai ierobežot vīzu pieteikumu pieņemšanu, ja konkrētā trešā valsts rada būtisku apdraudējumu Latvijas un citu Eiropas Savienības dalībvalstu drošībai un sabiedriskajai kārtībai. Vīzu izsniegšanu ierobežojoši pasākumi stiprinātu vienotu ES reakciju uz hibrīduzbrukumiem, migrācijas instrumentalizācijai un citiem drošības riskiem.

Krievija ir ilgtermiņa drauds Eiropas drošībai, tāpēc Latvija iestājas par jebkāda veida sadarbības ar Krieviju maksimālu  samazināšanu. Latvija stingri uzskata, ka vīzu izsniegšana Krievijas pilsoņiem ieceļošanai Eiropas Savienībā nebūtiskiem mērķiem, jo īpaši tūrismam, laikā, kad turpinās Krievijas agresijas karš pret Ukrainu, nav pieņemama nedz drošības, nedz ētikas apsvērumu dēļ. 

Latvijas nostāja par attiecīgo jautājumu iekļauta pozīcijā Nr. 1 par Komisijas paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai par Eiropas iekšējās drošības stratēģiju – ProtectEU (apstiprināta Ministru kabineta 2025.gada 10.jūnija sēdē un Saeimas Eiropas lietu komisijas 11.jūnija sēdē) un pozīcijā Nr. 1 par Eiropas Savienības Tieslietu un iekšlietu ministru padomes 2025.gada 5.marta sanāksmē iekļautajiem iekšlietu jomas jautājumiem, par kuriem plānotas diskusijas (apstiprināta Ministru kabineta š.g. 3.marta sēdē un Saeimas Eiropas lietu komisijas 4.marta sēdē).

· Informācijas apmaiņa ar trešajām valstīm (pusdienu jautājums)

Pieaugot drošības un migrācijas izaicinājumiem, ES vēlas efektīvāk izmantot trešo valstu rīcībā esošo informāciju, vienlaikus saglabājot augstus datu aizsardzības un pamattiesību standartus. 

Pašlaik ES jau sadarbojas ar trešajām valstīm, izmantojot pastāvošos instrumentus[footnoteRef:3]. Vienlaikus tiek attīstītas ES lielapjoma informācijas sistēmas[footnoteRef:4], kuru savstarpējā savietojamība būtiski uzlabo robežu pārvaldību un iekšējo drošību. Pirms jaunu sadarbības mehānismu ieviešanas prioritāte joprojām ir šo sistēmu pilnīga ieviešana un sadarbspējas izveide starp tām.  [3:  Pasažieru datu reģistra (PNR) nolīgumi; Starptautiskie nolīgumi par sadarbību ar Eiropolu un Eurojust;
Starptautiskie nolīgumi, kas paredz tiesībaizsardzības iestāžu datu apmaiņu ar trešajām valstīm.]  [4:  Šengenas informācijas sistēma (SIS), Ieceļošanas/izceļošanas sistēma (IIS), Eiropas ceļošanas informācijas un atļauju sistēma (ETIAS), Vīzu informācijas sistēma (VIS), Eiropas Sodāmības reģistru informācijas sistēma attiecībā uz notiesājošiem spriedumiem par trešo valstu valstspiederīgajiem un bezvalstniekiem (ECRIS-TCN)] 


Turpmāka sadarbība būtu jāveido tikai ar uzticamiem partneriem, par kuriem sākotnēji varētu uzskatīt Šengenas asociētās valstis, ES kandidātvalstis un citas līdzīgi domājošas valstis, kuras ievēro datu aizsardzības standartus un kuru intereses sakrīt ar ES ārpolitikas un drošības mērķiem. Vienlaikus jāņem vērā, ka uzticamības statuss nav nemainīgs un var tikt pārskatīts, ja situācija attiecīgajā valstī mainās. 

Ņemot vērā minēto, neformālajā sanāksmē ministri diskutēs par nepieciešamību palielināt datu apmaiņas līmeni starp ES un trešajām valstīm, uzticamo trešo valstu kā potenciālo partneru informācijas apmaiņai identificēšanu, turpmākās datu apmaiņas principiem, kā arī par paredzamo laika grafiku turpmākajām sarunām un īstenošanas pasākumiem. 

Latvijas nostāja:

Latvija saskata pievienoto vērtību mērķētai datu apmaiņai ar uzticamām trešajām valstīm, ja tā palīdz organizētās un pārrobežu noziedzības apkarošanā, kā arī robežu drošības un migrācijas pārvaldības tālākā stiprināšanā. Šādai apmaiņai jābūt balstītai konkrētās operacionālās vajadzībās un skaidrā juridiskā pamatā. Vienlaikus svarīga ir arī redzama pievienotā vērtība, savstarpējība un atbilstoši pamattiesību un datu aizsardzības nosacījumi.

Latvija atbalsta skaidru, vienotu un konsekventu ES pieeju uzticamu trešo valstu identificēšanai, vienlaikus uzsverot, ka sadarbībai informācijas apmaiņas jomā jābalstās uz konkrētu operacionālo vajadzību, praktisku pievienoto vērtību un individuālu attiecīgās valsts izvērtējumu. Šādā izvērtējumā jāņem vērā sadarbības pieredze ar ES un dalībvalstīm, tiesiskuma, demokrātiskas pārvaldības, cilvēktiesību un pamattiesību ievērošana, datu aizsardzības un kiberdrošības līmenis, kā arī attiecīgās valsts nozīme ES drošības un ārpolitikas interesēs. Ņemot vērā konkrētās operacionālās vajadzības, sadarbībai ar trešajām valstīm būtu jāmeklē individuāli un samērīgi risinājumi, kas nodrošina reālu iespēju efektīvai, drošai un tiesiski pamatotai operacionālās informācijas apmaiņai. Atbilstošs datu aizsardzības ietvars pats par sevi nedrīkst būt vienīgais pamats sadarbības mehānisma izveidei, ja nav skaidras operacionālas vajadzības, savukārt operacionālā nepieciešamība nevar aizstāt prasības attiecībā uz tiesiskumu, pamattiesībām un datu aizsardzību. Uzticamas trešās valsts statuss un sadarbības apjoms ir regulāri jāpārskata, pielāgojot tos konkrētajām vajadzībām un riskiem.

Attiecībā uz laika grafiku Latvija uzskata, ka šobrīd prioritātei jābūt ES lielapjoma informācijas sistēmu un sadarbspējas arhitektūras pilnvērtīgai ieviešanai. Jauni datu apmaiņas mehānismi ar trešajām valstīm nedrīkst kavēt šo procesu vai novirzīt resursus no jau noteiktajām prioritātēm. Tādēļ Latvija šajā posmā neatbalstītu konkrēta īstenošanas grafika noteikšanu, bet varētu atbalstīt konceptuālu diskusiju turpināšanu ES līmenī par iespējamiem nākotnes sadarbības modeļiem.

Latvijas nostāja par attiecīgo jautājumu iekļauta pozīcijā Nr. 1 par Eiropas Savienības Tieslietu un iekšlietu ministru padomes 2025.gada 5.marta sanāksmē iekļautajiem iekšlietu jomas jautājumiem, par kuriem plānotas diskusijas (apstiprināta Ministru kabineta 2025.gada 4.marta sēdē un Saeimas Eiropas lietu komisijas 5.marta sēdē), pozīcijā Nr. 1 par Eiropas Savienības Tieslietu un iekšlietu ministru padomes 2025.gada 12.-13.jūnija sanāksmē iekļautajiem iekšlietu jomas jautājumiem, par kuriem plānotas diskusijas (apstiprināta Ministru kabineta 2025.gada 10.jūnija sēdē un Saeimas Eiropas lietu komisijas 11.jūnija sēdē) un pozīcijā Nr. 1 par Komisijas paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai par Eiropas iekšējās drošības stratēģiju – ProtectEU (apstiprināta Ministru kabineta 2025.gada 10.jūnija sēdē un Saeimas Eiropas lietu komisijas 11.jūnija sēdē).

Latvijas delegācija

Latvijas delegāciju sanāksmes laikā vadīs Iekšlietu ministrijas parlamentārais sekretārs Edvīns Šnore. 

